

Inden fællesspisning:

Opret en begivenhed i Egebjerggruppen på Facebook i god tid (senest en måned før).

Hold planlægningsmøde senest tre uger før, så menuen kan lanceres samtidig med billetsalget. Menuen skal både indeholde kød og vegetarret af hensyn til Egebjergs mangfoldighed! Og gerne dessert 😊
Planlægningsmøde kan holdes i forsamlingshuset. Husk at aftale tid med Torben - også til indkøbsmødet.

Billetsalget har indtil videre foregået i Brugsen, men vi vil foreslå, at en af jer opretter en box i MobilePay og benytter den til billetbetaling mv. Det er supernemt og man kan se, hvem der har købt billetter. Kan også bruges til øl-, vin- og vandsalget på aftenen. Ellers aftal med Karsten hvor mange billetter der må sælges og bed ham sætte en fællesspisningskasse i butikken.

Billetpriser er pt 70 kr for voksne, 30 kr for børn 5-12 år og børn under 5 gratis. Måske det skal sættes lidt op pga stigende fødevarepriser?

Vi spiser kl 18 - dørene åbnes kl 17.30 og det er en god ide at have en, der tjekker billetter i døren (og evt også står for salg af drikkevarer).

Sæt plakater om fællespisning med dato og pris op i Brugsen, Forsamlingshuset, på skolen og i børnehaven/sfo. Husk at boxkoden skal fremgå af plakaten, hvis I vælger den løsning.

Send jævnligt reminder ud via Egebjergsiden.

Deadline for køb af billetter er søndag eller mandag før fællesspisningen. 

Vi støtter Brugsen som leverandør af råvarer. Udarbejd senest mandag en indkøbsliste (der kender I det endelige antal deltagere).
Indkøbsliste skal være i Karstens (Dagli'Brugsen) hænder senest kl 9 tirsdagen før fællesspisningen, da kød bestilles tirsdag morgen til levering fredag. 
Drikkevarer bestilles (i kommission).
Måske kan Jesper Adler eller Mathias Hansen levere kød og Brugsen stå for alt andet? Måske andre er i lokalområdet har noget hjemmedyrket at bidrage med?
Inviter Torben med til dette møde. Han vil gerne have styr på arrangementet! 

Fællesspisningsgruppen har en kasse med sukker, mel, bagepapir, olie mv stående i Forsamlingshuset. Desuden måske også en rulle dug. Tjek kassen og dug før I bestiller. Der SKAL dug eller dækkeservietter på bordene. Det er for dyrt at leje af Torben.

Aftal med Torben hvad tid I vil begynde madlavningen på dagen. Hvis I får leveret varer fra Brugsen skal tidspunkt også aftales med Torben.

Den aktuelle gruppe aftaler ny dato for fællesspisning. Husk at tjekke med Torben om huset er ledigt den dag I vælger.

Fællesspisningsdagen:
Vi har mødtes kl 14 på dagen. Afhængig af hvor mange I er kan det være en god idé at "hyre" nogen til at dække bord. 

Et par stykker fra det aktuelle hold tager teten på næste omgang fællesspisning. Husk at få hvervet nye til holdet inden aftenen slutter. Husk også at få alles kontaktoplysninger. 

Alle hjælper til med oprydning. 

Øl, vin og vand, der ikke er blevet drukket kan leveres tilbage til Brugsen. 

Regnskabet med Brugsen gøres op. Evt. overskud sendes til en særlig konto i Bylauget.

Tak for endnu en herlig fællesspisning!

PS: madholdet spiser gratis.
HUSK viskestykker, karklude, forklæder og din foretrukne skarpe kniv.
 
Kontaktinfo:

Torben (forsamlingshuset): 2331 2655
Karsten (Dagli'Brugsen): 5932 2700
Lena (Bylauget): 5387 8747

God fornøjelse!

Det er kun med hjertet man kan se klart

Egebjergvej 322
Abildøre
4560 Vig
 
m: +45 4125 0222
e: elisabethklinte@gmail.com
